ศบค.จัดชุดเคลื่อนที่เร็วลงพื้นที่ 69 ชุมชน เร่งตรวจเชิงรุกในชุมชนทั่วกรุงเทพฯและปริมณฑลในวันพรุ่งนี้ (15 ก.ค.64)
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 หรือ ศบค. เปิดเผยว่า ที่ประชุม ศปก.ศบค. ได้รายงานการเฝ้าระวังผู้ติดเชื้อในพื้นที่ กทม. และปริมณฑล จำนวน 130 คลัสเตอร์ รวมถึงทีมเคลื่อนที่เร็ว CCRT ที่จะลงพื้นที่เป็นครั้งแรกในวันพรุ่งนี้ 69 ทีม ประกอบด้วย ทีมจากศูนย์บริการสาธารณสุข สำนักงานเขต ฝ่ายความมั่นคง NGO อาสาสมัครสาธารณสุข รวมทั้งอาสาสมัครชุมชน ซึ่งจะลงพื้นที่ 69 ชุมชน และจะทำให้ได้มากขึ้น 200 ชุมชน         โดยจะเร่งระดมตรวจค้นหาผู้ติดเชื้อในชุมชนและนำไปสู่กระบวนการรักษาไม่ว่าจะเป็นแยกกักที่บ้าน หรือ home isolation แยกกักโดยสถานแยกกันในชุมชน หรือ community isolation รวมทั้งจะมีการตรวจโดยใช้ antigen test kit ซึ่งจะเป็นอุปกรณ์ที่บุคลากรเหล่านี้นำลงพื้นที่เพื่อให้ประชาชนได้เข้าถึงการตรวจอย่างกว้างขวางที่สุด มีการตรวจหาเชื้ออย่างรวดเร็ว หากมีผลบวกจะนำเข้าสู่กระบวนการรักษาอย่างรวดเร็วให้ประชาชนปลอดภัย ขณะเดียวกันเพื่อแยกผู้ป่วยออกจากชุมชนไม่ให้มีการแพร่เชื้อ แต่หากผลตรวจเป็นลบ อย่าเพิ่งนิ่งนอนใจ เพราะการใช้ antigen test kit อาจจะไม่แม่นยำเพียงพอ โดยเฉพาะผู้ที่ได้รับเชื้อในช่วง 1-2 วันแรก เชื้ออาจจะยังไม่มากพอที่จะตรวจเจอ ดังนั้นควรจะตรวจซ้ำใน 3-5 วัน      พญ.อภิสมัย กล่าวถึงข้อกำหนดในมาตรการบริหารราชการในสถานการณ์ฉุกเฉิน พื้นที่ควบคุมสูงสุด 6 จังหวัด กิจการที่ไม่สามารถเปิดได้ คือ กิจการที่ตั้งอยู่ในห้างสรรพสินค้า ศูนย์การค้า community mall หรือ สถานประกอบการที่มีลักษณะคล้ายกัน ได้แก่ ร้านหนังสือ แว่นตา เครื่องนุ่งห่ม เสื้อผ้า รองเท้า เครื่องไฟฟ้า อุปกรณ์สำนักงาน เครื่องเขียน เครื่องครัว อุปกรณ์กีฬา เครื่องสำอาง อาหารสัตว์ อาหารเสริม ร้านอาบน้ำตัดขนสัตว์ คลินิกรักษาสัตว์ ,  เรื่องความงาม ร้านตัดผม ร้านเสริมสวย ร้านสักเจาะผิวหนัง ร้านทำเล็บ, คลินิกทันตกรรม คลินิกรักษาผู้มีบุตรยาก คลินิกเวชกรรมเสริมความงาม, ร้านให้บริการล้างรถ, ร้านซักรีด ทั้งนี้หากสถานประกอบการเหล่านี้เปิดอยู่นอกห้างสรรพสินค้า ขอให้เป็นอำนาจการตัดสินใจของคณะกรรมการโรคติดต่อแต่ละจังหวัด หากจังหวัดไหนพิจารณาว่าสามารถเปิดได้ ขอให้ฟังประกาศของจังหวัดที่ตั้งอยู่